《游龙眠山》
清代·陶孚尹

鼓勇竟一上，直造碾玉峡。朵朵青芙蓉，突兀势如削。

竹柏相掩映，松鼯迎人狎。渐闻琴筑声，谷帘走飞瀑。

野泉百道流，宝纲同散落。再涉黄蘖岭，青冥互千尺。

东逾石门冲，眼界极寥廓。众山悉朝会，元气此回薄。

蜿蜒眠蛟龙，佳名匪意作。且止劳徒旅，从容恣予乐。

作者简介：（1635—1709）清江苏江阴人，字诞仙。所居白鹿山庄，为东坡居士田宅，饶园林水竹之胜，因号白鹿山人。贡生。康熙二十五年选桐城教谕，越五年告归。诗文有才气，性喜结纳。有《欣然堂集》。